A Bizottság 914/2004/EK rendelete

(2004. április 29.)

a 2003-ban a Közösségben termelt és forgalomba hozott banánokra vonatkozó kompenzációs támogatás, valamint az előlegek egységértékének 2004-re történő megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a banánpiac közös szervezéséről szóló, 1993. február 13-i 404/93/EGK tanácsi rendeletre [1] és különösen annak 12. cikke (6) bekezdése első albekezdésére és 14. cikkére,

mivel:

(1) A 404/93/EGK rendelet 12. cikkének (3) bekezdése értelmében a bevételkiesés ellentételezésére a közösségi termelők számára nyújtott kompenzációs támogatást a Közösségen belül termelt és forgalomba hozott banán vonatkozásában a szóban forgó évben elért átalány-referenciabevétel és átlagos termelési bevétel különbsége alapján számítják ki.

(2) A banánágazatban az értékesítésből származó jövedelemveszteség ellentételezését szolgáló támogatási program tekintetében a 404/93/EGK tanácsi rendelet alkalmazására vonatkozó részletes szabályok megállapításáról szóló, 1993. július 9-i 1858/93/EGK bizottsági rendelet [2] 2. cikkének (2) bekezdése 64,03 euróban állapítja meg az átalány referenciajövedelem összegét 100 kg nettó tömegű zöld banán esetében csomagolóüzem-paritáson.

(3) 2003-ban az átlagos termelési bevétel, amelyet egyrészt termelői régión kívül értékesített banán esetében az első kirakodási kikötőbe leszállított (nem kirakodott) áru átlagára, másrészt a termelői régiókban értékesített banán esetében a helyi piacon érvényes eladási árak alapján számítanak ki – levonva belőle az 1858/93/EGK rendelet 3. cikkének (2) bekezdésében megállapított átalányösszeget –, kevesebb volt, mint a 2003-ra meghatározott átalány-referenciabevétel. Így meg kell állapítani a 2003-ra nyújtandó kompenzációs támogatást.

(4) A 404/93/EGK rendelet 12. cikke (6) bekezdésének második albekezdése értelmében kiegészítő támogatás nyújtandó egy vagy több termelési régióban, ahol a termelésből származó átlagos bevétel jelentősen alacsonyabb az átlagos közösségi bevételnél.

(5) A Martinique-on és Guadeloupe-on termelt banánok értékesítéséből származó átlagos évi termelési bevétel 2003-ban lényegesebben alacsonyabbnak bizonyult a közösségi átlagnál. Ennek következtében kiegészítő támogatást kell nyújtani Martinique és Guadeloupe termelési régióiban, a korábbi években követett gyakorlatnak megfelelően. Meg kell állapítani egy olyan kiegészítő támogatást, amely fedezi a közösségi átlagos bevétel és a szóban forgó régiókban a termékek eladásából származó bevétel százalékos különbözetét, egy csökkenő számítási módszer alkalmazásával, ahol a különbözet első 10 %-át nem kompenzálják.

(6) Az 1858/93/EGK rendelet 4. cikke (2) és (3) bekezdésével összhangban az előleg egységértékét és a vonatkozó biztosítékot az előző évre megállapított támogatás alapján állapítják meg.

(7) Tekintve, hogy nem állt rendelkezésre valamennyi szükséges adat, mindeddig nem lehetett megállapítani a 2003-ra vonatkozó kiegészítő támogatást. Rendelkezni kell a 2003-ra vonatkozó támogatás fennmaradó részének és a 2004 januárja és februárja során értékesített banánokra vonatkozó előlegnek az e rendelet hatálybalépését követő két hónapon belüli kifizetéséről.

(8) Az e rendeletben előírt rendelkezések összhangban vannak a Banánpiaci Irányítóbizottság véleményével,

ELFOGADTA EZT A RENDELETET:

1. cikk

(1) A 404/93/EGK rendelet 12. cikkében előírt kompenzációs támogatás a 2003-ban a Közösségben termelt és forgalomba hozott, az ex0803 KN-kód alá tartozó friss banánra – a plantain fajta kivételével – 29,46 euro/100 kilogramm.

(2) Az (1) bekezdésben megállapított támogatást 5,19 euro/100 kilogramm összeggel meg kell növelni a Martinique-on, illetve 5,15 euro/100 kilogramm összeggel a Guadeloupe-on termelt banánok esetében.

2. cikk

A 2004 januárjától decemberig értékesített banánokra vonatkozó előleg összege 20,62 euro/100 kilogramm. A vonatkozó biztosíték összege 10,31 euro/100 kilogramm.

3. cikk

Az 1858/93/EGK rendelet 10. cikkétől eltérve a tagállamok illetékes hatóságai az e rendelet hatálybalépését követő két hónapon belül fizetik ki a 2003-ra nyújtott kompenzációs támogatás fennmaradó részét és a 2004 januárja és februárja során értékesített banánokra vonatkozó előleget.

4. cikk

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2004. április 29-én.

a Bizottság részéről

Franz Fischler

a Bizottság tagja

[1] HL L 47., 1993.2.25., 1. o. A legutóbb a 2587/2001/EK rendelettel (HL L 345., 2001.12.29., 13. o.) módosított rendelet.

[2] HL L 170., 1993.7.13., 5. o. A legutóbb a 471/2001/EK rendelettel (JL L 67., 2001.3.9., 52. o.) módosított rendelet.

--------------------------------------------------